Nú á föstudaginn er Aðventusíld ÍBV . Um er að ræða glæsilegt síldarhlaðborð en kokkur kvöldsins er Daníel Geir Moritz , formaður knattspyrnuráðs ÍBV karla . „ Ég er alinn upp í Neskaupstað , sennilega mesta síldarbæ landsins . Pabbi er mikill matgæðingur og var það mikill skóli að fylgjast með honum í eldhúsinu . Mamma gerir mjög fínan mat en stenst pabba ekki snúning . Í nokkur ár var ég með aðventusíld fyrir vini og saknaði ég þeirrar hefðar . Ég sá mér því leik á borði að gera þetta undir merkjum ÍBV , “ segir Daníel . En hvað verður í boði á síldarhlaðborðinu ? „ Við fengum Vinnslustöðina og Ísfélagið með okkur í þetta og verður boðið upp á jólasíld frá þeim . Þá verður boðið upp á dýrindis rúgbrauð frá Eyjabakarí . Þess utan ætla ég að mixa fimm síldarsalöt , hefðbundin og óhefðbundin , til dæmis karrýsíld og chilli - hvítlaukssíld . Eitt salatið mun þó vekja mesta athygli en ég vil ekki gefa strax upp hvað verður í því . “